钦定古今图书集成/历象汇编/岁功典/第005卷 > 《管子》 > 《山国轨篇》
## 钦定古今图书集成/历象汇编/岁功典/第005卷 > 《管子》 > 《山国轨篇》

桓公问于《管子》曰：“不籍而赡国，为之有道乎？”管子对
曰：“轨守其时。有官天财，何求于民？”桓公曰：“何谓官天
财？”管子对曰：“泰春，民之功繇；泰夏，民之令之所止，令
之所发；泰秋，民令之所止，令之所发；泰冬，民令之所
止，令之所发。此皆民所以时守也，此物之高下之时
也，此民之所以相并兼之时也。君守诸四务。”桓公曰：
“何谓四务？”管子对曰：“泰春，民之且所用者，君已廪之
矣；泰夏，民之且所用者，君已廪之矣；泰秋，民之且所
用者，君已廪之矣；泰冬，民之且所用者，君已廪之矣；
泰春，功布日，春缣衣，夏单衣，捍宠，累箕，胜，籯屑。”若
干日之功，用人若干无赀之家，皆假之械器胜籯屑。
“《公衣》功已而归公衣，折券。故力出于民，而用出于
上。春十日不害耕事，夏十日不害芸事，秋十日不害
敛实，冬二十日不害除田，此之谓时作。”桓公曰：“善。”